希魯奉議四兄生日
作者：畢仲游
朝代：宋

paragraphs: 畫工畫青松，慘淡千年姿。
遼鶴俛不啄，又有龜如綦。
丈人坐中間，白髮衣帔𢂹。
云是東方宿，來爲壽者師。
再拜致此圖，惟兄能似之。
骨强老于松，心靜靈于龜。
形健瘦于鶴，自與長年期。
從來事丹竈，得道今已遲。
定應圖上人，適照生之時。
富貴雖常情，在兄奚足爲。
王侯金滿堂，不義乃滓泥。
豈如食舊德，朝冠與朝衣。
况復源流遠，後昆未可知。
好看學行者，恐是麒麟兒。